寄裴仲謨
作者：黄庭堅
朝代：宋

paragraphs: 交游二十年，義等親骨肉。
風雨漂我巢，公亦未有屋。
寄聲來問安，足音到空谷。
我家輦轂下，薪桂炊白玉。
在官與影俱，衣綻髮曲局。
天機行日月，春事勤草木。
念公篤行李，野飯中道宿。
驚沙卷旍旗，烏尾城角謖。
騷騷家治具，夫子且歸沐。
作書寄後乘，爲我遣臣僕。
起居太夫人，并問相與睦。